Loys, par la grâce de Dieu, roy de France, savoir faisons à tous présens et avenir. Nous avons receue l’umble supplication de noz chiers et bien amez les Maire, eschevins, bourgeois, manans et habitans de nostre ville d’Auxonne, contenant que, par noz prédécesseurs roys de France et ducz de Bourgoingne, leur ont esté donnez et octroyez plusieurs beaulx et grans previlleiges, coustumes, usaiges, libertez, franchises et exemptions que leur furent et ont esté confermez par feu nostre très chier seigneur et frère le roy Charles, que Dieu pardoint, et d’iceulx ont tousjours joy et encores font de présent paisiblement et sans aucun contredit. Lesquelz supplians qui, après le trespas de nostre dit feu seigneur et frère, ont envoyé devers nous leurs depputez et commis pour nous rendre l’obéissance et subjection qu’ilz nous doivent et sont tenuz faire. Nous ont supplié et requis que nostre plaisir soit leur confermer iceulx previlleiges, usaiges, coustumes, libertez, franchises et exemptions. Et en oultre, affin que les diz Maire et eschevins aient plus désir et affection de songneusement et déligemment vaquer et entendre à la garde, seurté et déffense de la dicte ville et d’accepter lesdiz offices de Maire et eschevins où il ny a aucuns gaiges. Pourquoy plusieurs font difficulté de iceulx accepter pour les fraiz, mises et despenses qu’il y avaient faire et ne pevent entendre à leurs affaires particuliers; nostre plaisir soit leur octroyer que, durant le temps qu’ilz seront en leurs offices, ilz puissent et leur loise et chascun d’eulx acquérir et achepter tous et chascuns les héritaiges, rentes, censes, revenues, seigneuries, justices haultes, moïennes et basses, mixtes et autres droictures, et iceulx tenir, posseder comme font et pevent faire les gens nobles, vivans noblement et sur ce leur impartir noz grâce et libéralité. Pour ce est il que nous, considérans la bonne, grande et ferme leaulté que lesdiz supplians ont de toute ancienneté eue et démonstrée par effect à nozdiz prédécesseurs roys et à la couronne de France, sans y avoir espargné corps et biens. Voullans par ce les favorablement traicter et iceulx entretenir en leurs previlleiges, libertez et franchises et pour autres considérations ad ce nous mouvans, à iceulx supplians avons confirmé, ratiffié, loué et approuvé et par ces présentes, de nostre certaine science, grâce espécial, plaine puissance et auctorité royal, confirmons, louons, ratiffions et approuvons tous et chascuns lesdiz previlleiges, coustumes, usaiges, franchises, libertez et exemptions à eulx concedez et octroiez par nos diz prédécesseurs, dont ilz pourroient faire et feront apparoir, et tant et si avant que ilz ont par cydevant et d’ancienneté deuement et justement joy et usé. Et avecques ce, nous, en oultre avons octroié et octroions, de nostre plus ample grâce, ausdiz supplians que les diz Maire et eschevins de la dicte ville et leurs successeurs esdiz offices, puissent et leur loise et à chascun d’eulx, durant le temps qu’ilz seront en iceulx offices, acquérir et achepter tous et chascun héritaiges, rentes, censes, revenues, seigneuries, justices haultes, moïennes et basses, mixtes et autres droictures et iceulx tenir et posséder tant par eulx que leurs héritiers et successeurs, et tout ainsi que font et pevent faire gens nobles vivans noblement. Pourveu touteffoiz qu’ils en feront les services et devoirs à ce nécéssaires et accoustumez envers les seigneurs féodaulx, desquelz seront tenuz les choses qu’ilz acquerront; sans que, en ce, on leur puisse mectre ou donner, ne à leurs diz hoirs et successeurs aucun destourbier ou empeschement au contraire en quelque manière que ce soit. Si donnons en mandement par ces mesmes présentes, à noz amez et féaulx les gens de nostre court de Parlement de Bourgoingne, au bailly de Dijon et à tous noz autres justiciers ou leurs lieuxtenans, présens et avenir et à chascun d’eulx, si comme à lui appartiendra, que de noz présens grâce, ratiffication, approbation, confirmation et nouvel octroy, ilz facent, seuffrent et laissent les diz supplians et leurs successeurs joïr et user plainement, sans leur faire mectre ou donner, ne souffrir estre fait, mis ou donné, ores ne pour le temps advenir aucun arrest, destourbier ou empeschement au contraire en quelque manière que ce soit. Lequel se fait mis ou donné leur estoit, l’ostent et mectent, ou facent oster et mectre incontinant et sans délay à plaine délivrance et au premier estat et deu. Et pour ce que de ces présentes l’on pourra avoir à besongner en plusieurs et divers lieux, nous voulons que au vidimus d’icelles, fait soubz seel royal, foy soit adjoustée, comme à ce présent original. Et affin que ce soit chose ferme et estable à tousjours, nous avons fait mectre nostre seel à ces dictes présentes, sauf en autres choses nostre droit et l’autruy en toutes. Donné à Compiegne en Valloys, ou moys de juing, l’an de grâce mil CCCC quatre vingt dix huit et de nostre regne le premier. Par le roy, vous l’évesque de Rouen et le seigneur de Baudricourt, mareschal de Bourgoingne et autres présens, D. COTEREAU.